A Bizottság határozata

(2002. december 30.)

az integrált számítógépes állat-egészségügyi rendszer kifejlesztéséről

(az értesítés a C(2002) 5496. számú dokumentummal történt)

(2003/24/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 92/118/EGK irányelvvel [1] módosított, az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2] és különösen annak 20. cikkének (3) bekezdésére,

tekintettel a legutóbb az 95/1/EK tanácsi határozattal [3] módosított az állat-egészségügyi behozatali eljárások számítógépesítéséről (Shift program), és a 90/675/EGK, 91/496/EGK, 91/623/EGK irányelv, illetve a 90/424/EGK határozat módosításáról, továbbá a 88/192/EGK határozat hatályon kívül helyezéséről szóló, 1992. július 13-i 92/438/EGK tanácsi határozatra [4] és különösen annak 12. cikkére,

tekintettel a legutóbb a 2001/572/EK határozattal [5] módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [6] és különösen annak 37. és 37a. cikkére,

mivel:

(1) Az elektronikus aláírásra vonatkozó közösségi keretfeltételekről szóló, 1999. december 13-i 1999/93/EK európai parlamenti és tanácsi irányelv [7] biztosítani kívánja az elektronikus hírközlési eszközök biztonságosságát és a beléjük vetett bizalmat, és elő kívánja mozdítani azok nemzeti és közösségi hatóságok által mind az egymással, mind az állampolgárokkal és a gazdasági szereplőkkel folytatott kommunikációban történő használatukat.

(2) A Shift programban kitűzött, a közösségi behozatali követelményekre vonatkozó adatbázis létrehozásáról szóló, 1992. november 19-i 92/563/EGK bizottsági határozat [8] 3. cikke megállapítja, hogy a Bizottságnak létre kell hoznia a megfelelő adatbázisokat.

(3) Az állat-egészségügyi hatóságokat összekötő számítógépes hálózatról (Animo) szóló, 1991. július 19-i 91/398 bizottsági határozat [9] meghatározza az állat-egészségügyi egységeket összekötő hírközlő hálózatra vonatkozó elveket.

(4) A közösségi tanulmányok és szemináriumok során végzett munka azt mutatta, hogy az Animo-hálózat szerkezetét felül kell vizsgálni olyan állat-egészségügyi rendszer létrehozása céljából, amely különböző számítógépes alkalmazásokat foglal magában.

(5) A Számvevőszék klasszikus sertéspestis kitöréséről szóló 1/2000 külön jelentéséről szóló A5-0396/2000 európai parlamenti határozat [10] felhívást tartalmaz az Animo-hálózat Bizottság teljes ellenőrzése alatt történő irányítására és fejlesztésére, valamint a Számvevőszék észrevételeivel összhangban történő módosítására.

(6) A funkciók és a felhasználói felületek optimalizálása céljából a tagállamokat szorosan be kell vonni egy integrált számítógépes állat-egészségügyi rendszer kifejlesztésébe.

(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A Közösség a lehető leghamarabb olyan számítógépes rendszert állít fel, amely az ANIMO és a SHIFT-rendszerek funkcióit egységes szerkezetbe integrálja. E rendszer műszaki előírásait a melléklet határozza meg.

2. cikk

(1) A Bizottság az első szakaszban kidolgozza az új Animo-rendszer előírásait, elemzi a rendszert, és bemutat egy prototípust.

A Bizottság erre a munkára 200000 EUR költségvetéssel rendelkezik.

(2) A második szakaszban a Bizottság kifejleszti az új Animo-rendszert, és az adatbázist a tagállamok rendelkezésére bocsátja.

(3) A Bizottság fejleszti, és az új számítógépes rendszerbe integrálja a Shift-rendszert, különösen az állat-egészségügyi határállomáson a döntéshozatal elősegítéséhez szükséges funkciókat, mind a szabályozási ügyeket, mind a kockázatelemzést illetően.

3. cikk

Az Egészségügyi és Fogyasztóvédelmi Főigazgatóság főigazgatóját fel kell hatalmazni az e határozat végrehajtásához szükséges szerződések aláírására.

4. cikk

Ennek a határozatnak a tagállamok a címzettjei.

Kelt Brüsszelben, 2002. december 30-án.

a Bizottság részéről

David Byrne

a Bizottság tagja

[1] HL L 62., 1993.3.15., 49. o.

[2] HL L 224., 1990.8.18., 29. o.

[3] HL L 1., 1995.1.1., 113. o.

[4] HL L 243., 1992.8.25., 27. o.

[5] HL L 203., 2001.7.28., 16. o.

[6] HL L 224., 1990.8.18., 19. o.

[7] HL L 13., 2000.1.19., 12. o.

[8] HL L 361., 1992.12.10., 45. o.

[9] HL L 221., 1991.8.9., 30. o.

[10] HL C 85., 2000.3.23., 1. o.

--------------------------------------------------

MELLÉKLET

Az Egészségügyi és Fogyasztóvédelmi Főigazgatóság számítógépes rendszereinek szerkezetét n-rétegű technológián alapuló kliens oldali böngészővel, az adatok megjelenítésére szolgáló webkiszolgálóval, és egy külön Oracle-adatbázis-kiszolgálóval. A stratégiai alkalmazások fejlesztése JAVA-ban, BEA Weblogic felhasználásával történik. IP-hálózati protokollt használnak, valamint, ha az biztonsági okokból szükséges, egy magán adathálózatot, a TESTA II-t, valamint olyan biztonsági protokollokat, mint például a Secure Socket Layer (SSL) és a nyilvános kulcsú infrastruktúra (PKI). Az adatcsere XML-szabványt használó alkalmazások között történik.

A statisztikai jelentések generálása BO (üzleti objektum) és kartográfiai szoftverből történik.

--------------------------------------------------